57 חודשים מאחורי הסורגים: אלון קסטיאל יחל לשאת את עונשו - NewsHub
57 חודשים מאחורי הסורגים: אלון קסטיאל יחל לשאת את עונשו
03:55 26 אוגוסט 2018
עבריין המין המורשע יתייצב בשעות הבוקר בכלא חרמון לריצוי מאסרו בגין מעשים מגונים וניסיון אונס, שבהם הודה במסגרת הסדר טיעון. מנכ"לית איגוד מרכזי הסיוע לנפגעות ולנפגעי תקיפה מינית: "הגענו אל היום הזה בזכות נשים פורצות דרך שהחליטו לשבור שתיקה"
עבריין המין אלון קסטיאל יחל היום בבוקר (ראשון) לשאת את עונש המאסר שנגזר עליו בחודש שעבר בגין ניסיון אונס, מעשה מגונה בכוח, מעשה מגונה והטרדה מינית בארבע נשים - ארבע שנים ותשעה חודשים. קסטיאל אמור להתייצב עד השעה 10:30 בבוקר בכלא חרמון שבגליל לריצוי העונש שגזר עליו בית המשפט המחוזי בתל אביב.
קסטיאל הורשע במסגרת הסדר טיעון שאליו הגיע לאחר הליך גישור שנעשה על ידי השופט בני שגיא. ההסדר כלל ארבע מחמש הנשים שהתלוננו נגדו ועדויותיהן נכללו בכתב האישום נגדו - בשל קשיים שעליהם הצביע המגשר בנוגע לתלונה על ניסיון אונס מצד אחת המתלוננות. בנוסף לעונש המאסר נגזרו על קסטיאל 18 חודשים על תנאי למשך שלוש שנים, אם ייבצע עבירות דומות לאלו שבהן הורשע. בנוסף גזר עליו בית המשפט תשלום פיצויים לכל אחת מהמתלוננות, בסך עשרות אלפי שקלים.
בפרקליטות נימקו את ההגעה להסדר ברצון למנוע מהמתלוננות את הקושי הרגשי שבעדות בבית המשפט. בהסדר הטיעון לא נקבעו הסכמות לעונשו של קסטיאל, ובעקבות השלמת החקירה בנוגע לאחד האישומים באונס נקבע כי חלה התיישנות על המקרה.